Folketing
2002-11-12

Det er altså meget vigtigt, at man juridisk og demokratisk har sikret, at det er beboerne i den almene boligorganisation, der kommer til at stå for driften, og som altså også får indflydelse på, hvordan projektet ser ud. Samtidig er det altså vigtigt at sikre, at den konkurrence, som så måtte komme, hvis man har lavet sådan et udbud, faktisk er reel, og at den foregår på lige vilkår, sådan at den almene boligorganisation også har reelle og lige vilkår for at kunne gå ind og vinde et eventuelt udbud. Endelig er der altså en række juridiske uklarheder i forslaget, som jeg synes vi skal have afklaret i løbet af udvalgsarbejdet. SF's holdning er umiddelbart positiv. Vi synes, at det er godt, hvis man kan bruge sådan et forslag til at få skabt mere effektivitet og dermed få bygget flere almene boliger, for det er der virkelig brug for. Men der er altså først og fremmest behov for at sikre beboerdemokratiet, før vi kan nå så langt som til at støtte det her forslag.